So fór takið av høllini í Trongisvági-næstan! Við fullari høll av áskoðarum vunnu TB gentur 16 í dag ein uppibornan sigur á SÍ–og rómurin var stórur. TB-liðið tapti fyri knøppum mánaði síðani steypafinaluna ímóti júst SÍ, men Kristin Michelsen, sum tá handaði steypið, segði, at á Tvøroyri skuldu teir geva SÍ skarpan gang. Og Kristin fekk rætt! TB kom best frá byrjan, og vann fyrsta settið 25–21, men í næsta settinum gjørdist úrslitið tað umvenda, og SÍ vann uppiborðið 25-18. Men so setti TB allar kreftir inn í dystin og vann triðja settið so nógv sum 25-8, og nú varð roknað við, at SÍ var liðugt. Men so var ikki. 4. settið gjørdis sera spennandi. Móti endanum var SÍ á odda 23-22, eftir at SÍ hevði verið omaná so at siga allan dystin, men Julia Mortensen úr TB gjørdi munin seinast í settinum. Við trimum sera skørpum og góðum servum, hevði hon stóran part í, at sigurin kom í hús í hesum settinum. –Sera væl servað og uttan av verða ávirkað av stóru áskoðarafjøldini og rungandi tónleikinum. TB vann settið 25–23 og TB gjørdist føroyameistari í 2016.